ए प्रकाश दा इक रूप ऐ ते इस्सै प्रकाश दे अंदर इक होर प्रकाश ऐ जेड़ा अफसर प्रकाश गी दरकारां लांदा ऐ, उसी गल्ला गल्ला उप्पर टोकदा ऐ, उसी सच गी सच ते झूठ गी झूठ समझने लेई आखदा ऐ। ओ प्रकाश, अफसर प्रकाश गी कान्ता कन्ने नईं मिलन जान दिन्दा। ओ इस समाजा गी बदली ओड़ना चाहन्दा ऐ, जित्थें झूठ ते सच्च च, चंगे ते मंदे च कोई फर्क नेईं रेह्दा। उसी इस समाजै च घुटन सेई हुन्दी ऐ ते ओ तड़फियै बाह्रले प्रकाश गी आखदा ऐ जे ओ उसी उत्थें लेई चलै जित्थें--"ए सड़न, ए घुटन, ए खप्प नेईं रवै। जित्थें गोडसे गांधी गी गोली नईं मारै ते जित्थें ईसा गी सूली उप्पर नेईं चढ़ाया जा। इनें जुल्में बेइमानियें, झूठें ते छलें कशा मेरा लागा छड़का। में थक्की गेदां, हारी गेआं, मिगी नेईं मरन दे। में मरी जांग तां तुम्मीं जिन्दा नईं रौहन लगा! संसारै च कोई बी नेईं रौहन लगा। प्रलया आई जाग। सब इक दूए दी मुण्डियें उप्पर छुरे फेरी ओड़ङन। ए मना दी पीड़, ए घुटन, ए बेचैनी, जेड़ी इस समाजै च हर प्रकाश महसूस करै करदा ऐ, की ऐ? की इक इक प्रकाश दे केईं केईं प्रकाश होई गेदे न? की क्हानी दा प्रकाश बाहरा दा किश ऐ ते अन्दरा दा किश?"